Eino Murtorinne

Eino Johannes Murtorinne (s. 25. marraskuuta 1930 Kiuruvesi) on suomalainen kirkkohistorioitsija ja teologi. 

Murtorinteen vanhemmat olivat maanviljelijä Robert Murtorinne ja Emmi Röksä. Hän valmistui ylioppilaaksi Raudaskylän lukiosta vuonna 1950, teologian kandidaatiksi vuonna 1956 ja lisensiaatiksi vuonna 1962. Hänet vihittiin papiksi Kuopiossa vuonna 1956, minkä jälkeen hän toimi ylimääräisenä pappina Vieremällä vuosina 1956–1957 ja Iisalmen kaupunkiseurakunnassa vuonna 1957. Vuosina 1959–1962 hän oli sotilaspastorina Suomenlinnan rannikkotykistörykmentissä ja vuodesta 1962 Suomen ja Skandinavian kirkkohistorian assistenttina Helsingin yliopistossa.

Murtorinne väitteli teologian tohtoriksi 1964. Hän oli Helsingin yliopiston Suomen ja Skandinavian kirkkohistorian dosenttina 1967–1972, kirkkohistorian apulaisprofessorina 1972–1975 ja uusimman ajan kirkkohistorian professorina 1975–1993. Hän on tutkinut Suomen ja Saksan kirkkojen suhteita kansallissosialismin kaudella (Risti hakaristin varjossa, Veljeyttä viimeiseen saakka) ja suomalaisen teologian historiaa 1800- ja 1900-luvuilla (Suomalainen teologia autonomian kautena, Suomen kirkon historia. Autonomian kausi 1809–1899 ja Suomen kirkon historia. Sortovuosista nykypäiviin 1900–1990).

Eino Murtorinteen puoliso on Seija Murtorinne (o. s. Heljas), jonka isä oli rovasti ja poliitikko Lennart Heljas.

Teoksia 
 Papisto ja esivalta routavuosina 1899-1906, Helsingin yliopiston väitöskirja. Suomen kirkkohistoriallisen seuran toimituksia 68. Helsinki 1964
 
 Kirkollisen kansanperinteen yleiskysely. Helsingin yliopiston Suomen kirkkohistorian laitoksen julkaisuja 1. Helsinki 1968
 Risti hakaristin varjossa : Saksan ja Pohjoismaiden kirkkojen suhteet Kolmannen valtakunnan aikana 1933-1940. Kirjayhtymä, Helsinki 1972
 Veljeyttä viimeiseen saakka : Suomen ja Saksan kirkkojen suhteet toisen maailmansodan aikana 1940-44. Kirjayhtymä, Helsinki 1975
 Jälkeen Kristuksen : lukion kirkkohistoria ; kirj. Pentti Päivänsalo, Eino Murtorinne. Otava 1978
 Kotimaa 1905-1980 : routavuosien kristillis-yhteiskunnallisesta lehtiyrityksestä monipuoliseksi kristilliseksi kustannusyhtiöksi ; kirj. Eino Murtorinne, Markku Heikkilä. Kirjapaja, Helsinki 1980
 Suomalainen teologia autonomian kautena (1828-1918). Gaudeamus, Helsinki 1986
 Suomen kirkon historia. 3, Autonomian kausi 1809-1899. WSOY 1992
 Suomen kirkon historia. 4, Sortovuosista nykypäiviin : 1900-1990. WSOY 1995
 Kansainvälisen vastuun oppivuodet / Kirkon ulkomaanavun kehityslinjoja : Kirkon ulkomaanavun 50-vuotishistoriikki ; kirj. Eino Murtorinne, Mikko Malkavaara. Kirkon ulkomaanapu, Helsinki 1997
 Viisi vuosikymmentä kirkon keskushallintoa : kirkon keskushallinnon synty ja kehitys vuoteen 1994. Kirkkohallitus, Helsinki 1997
 Lennart Heljas : kansainvälisesti suuntautunut poliitikko ja kirkonmies. Historiallisia tutkimuksia 231. Suomalaisen Kirjallisuuden Seura, Helsinki 2006

Toimitustöitä 
 Kirkko suomalaisessa yhteiskunnassa 1900-luvulla ; toim. Markku Heikkilä, Eino Murtorinne. Kirjapaja, Helsinki 1977
 Arvoja etsimässä : ajankohtaisia puheenvuoroja kristinuskon ja kulttuurin suhteista ; toim. Eino Murtorinne ja T. P. Virkkunen ; kirj. Antti Alhonsaari ym. Kirjapaja, Helsinki 1978

Lähteet 

 Suomi-Fakta (WSOY, 2002)

Viitteet 

Helsingin yliopiston professorit
Vuonna 1930 syntyneet
Elävät henkilöt
Suomalaiset professorit